Premierul Marcel Ciolacu a anunțat, joi, că salariul minim pe economie va fi majorat la 3.700 de lei brut, începând cu 1 iulie. Totodată, a spus Ciolacu, va fi menținută pentru angajatori facilitatea celor 200 de lei exceptați de taxe.
Premierul Marcel Ciolacu a anunțat, joi, că salariul minim pe economie va fi majorat la 3.700 de lei brut „Totodată, vom menţine până la sfârşitul anului facilitatea acordată angajatorilor privind cei 200 de lei scutiţi de taxe”, a precizat șeful executivului, după o ședință a Consiliului Național Tripartit.
Marcel Ciolacu a spus că decizia a fost luată împreună cu reprezentanții sindicatelor și patronatelor și este un pas înainte în „direcția corectă” a implementării salariului minim european.
„De la 1 iulie, salariul minim va creşte la 3.700 de lei brut. Totodată, vom menţine până la sfârşitul anului facilitatea acordată angajatorilor privind cei 200 de lei scutiţi de taxe.
Suntem în direcţia corectă către implementarea salariului minim european. Aceasta este decizia luată astăzi, alături de sindicate şi patronate, în Consiliul Tripartit”, a precizat Marcel pe pagina Facebook.
Consiliul Naţional Tripartit, în denumirea completă Consiliul Național Tripartit pentru Dialog Social, este un organism consultativ la nivel naţional al partenerilor de dialog social.
Este alcătuit în principal din liderii confederațiilor patronale și ai celor sindicale, „reprezentative la nivel national”, și reprezentanți ai Guvernului. Potrivit legii, principalele atribuții ale Consiliului sunt:
„Asigurarea cadrului de consultare pentru stabilirea salariului minim garantat în plată. Dezbaterea şi analiza proiectelor de programe şi strategii elaborate la nivel guvernamental.
Elaborarea şi susţinerea implementării strategiilor, programelor, metodologiilor şi standardelor în domeniul dialogului social. Soluţionarea pe calea dialogului tripartit a diferendelor de natură socială şi economică. Negocierea şi încheierea acordurilor şi pactelor sociale, precum şi a altor înţelegeri la nivel naţional şi monitorizarea aplicării acestora”.